
Text rozhodnutia
Súd: Krajský súd Trnava Spisová značka: 11Co/146/2010 Identifikačné číslo súdneho spisu: 2508204151 Dátum vydania rozhodnutia: 11. 01. 2012 Meno a priezvisko sudcu, VSÚ: Mgr. Fedor Benka ECLI: ECLI:SK:KSTT:2012:2508204151.2 Uznesenie Krajský súd v Trnave v právnej veci žalobcu: INKASO Pohľadávok, spol. s r.o., so sídlom Jiráskova 12, Lučenec, zastúpeného JUDr. Róbertom Gombalom, advokátom, Dr. Herza 12, Lučenec, proti žalovanej: D. H., nar. XX.X.XXXX, bytom H. XX/X, H., o zaplatenie 35,05 eur s príslušenstvom, o späťvzatí žaloby po vyhlásení rozsudku Okresného súdu Piešťany č.k. 5C/33/2010-42 zo dňa 24. júna 2010, takto r o z h o d o l : Odvolací súd p r i p ú š ť a späťvzatie žaloby, rozsudok súdu prvého stupňa r u š í a konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Súd prvého stupňa rozsudkom č.k. 5C/33/2010-42 zo dňa 24.6.2010 žalovanej uložil zaplatiť žalobcovi sumu 25,94 eur spolu s úrokom z omeškania vo výške 13% ročne zo sumy 66,39 eur od 25.4.2008 do zaplatenia, a to do troch dní od právoplatnosti rozsudku, vo zvyšnej časti žalobu zamietol a žalobcovi náhradu trov konania nepriznal. Proti vyhovujúcej časti rozsudku podala v zákonnej lehote odvolanie žalovaná, ktorá počas odvolacieho konania žalovanú sumu uhradila. Podaním zo dňa 24.11.2011 (doručeným odvolaciemu súdu dňa 6.12.2011) zobral žalobca žalobu v celom rozsahu späť. Krajský súd v Trnave ako súd odvolací (§ 10 ods. 1 O.s.p.) po zistení, že odvolanie podala včas oprávnená osoba - účastník konania (§ 201 a § 204 ods. 1 O.s.p.) proti rozhodnutiu, proti ktorému je tento opravný prostriedok prípustný (§ 201 a § 202 O.s.p.), prejednal vec postupom bez nariadenia odvolacieho pojednávania (§ 214 ods. 2 O.s.p.) a vzhľadom na právny úkon žalobcu - späťvzatie žaloby dospel k záveru, že je dôvodné v súlade s ustanovením § 208 pripustiť späťvzatie žaloby, napadnutý rozsudok zrušiť a konanie zastaviť. Podľa ustanovenia § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Návrh na začatie konania možno zobrať späť až do nadobudnutia právoplatnosti rozhodnutia súdu prvého stupňa. Ak účastník vezme späť návrh v celom rozsahu bez podania opravného prostriedku, avšak v lehote na jeho podanie alebo v priebehu odvolacieho konania, koná odvolací súd podľa ustanovenia § 208. Účinnosť dispozičného úkonu späťvzatia návrhu (žaloby) v celom rozsahu závisí od súhlasu druhého účastníka konania. Súhlas (nesúhlas) sa prejavuje písomne alebo ústne do zápisnice pred súdom. Aby späťvzatie návrhu na začatie konania po vynesení rozhodnutia prvostupňovým súdom bolo účinné, je potrebné, aby odvolací súd späťvzatie pripustil. Späťvzatie návrhu odvolací súd nepripustí, ak druhý účastník s tým nesúhlasí. Vzhľadom na to, že žalobca vzal žalobu v celom rozsahu späť pred nadobudnutím právoplatnosti napadnutého rozsudku a žalovaná so späťvzatím žaloby súhlasila, odvolací súd podľa § 208 O.s.p. späťvzatie žaloby pripustil, napadnutý rozsudok súdu prvého stupňa zrušil a konanie zastavil. O trovách konania odvolací súd rozhodol podľa § 224 ods. 1 O.s.p. v spojení s ustanovením § 146 ods. 1 písm. c) O.s.p., keď nevidel dôvod rozhodnúť v zmysle ust. § 146 ods. 2 O.s.p. Uvedené rozhodnutie bolo prijaté pomerov hlasov 3:0, teda jednohlasne. Poučenie: Proti tomuto uzneseniu odvolanie nie je prípustné.

